ToekomsVenster: Lewe in oorvloed | Maroela Media
Lees Johannes 10:1-10
Jesus het nie net gekom om vir jou te kom wys hoe 'n verteenwoordiger van God leef nie. Nee, Hy het baie meer as dit gedoen. Hy het ook gekom om weer God se oorvloed met jou te kom deel; om dit vir jou moontlik te maak om op die plek te kom waar jy weer in gemeenskap met God kan leef en Hom toelaat om jou God te wees.
Word stil en dink na oor die woorde in vers 10. Wat sê dit nou vir jou? Onthou, dit gaan nie hier oor oorvloed van gemak, gerief en geld nie. Dit gaan oor die oorvloed wat God vir elkeen van sy kinders bied, maak nie saak in watter omstandighede jy jou bevind nie. Dit is die oorvloed wat Paulus en Silas in die tronk ervaar het en wat hulle laat lofliedere sing het terwyl hulle stukkend geslaan was.